Munisipaliteit betaal vir begrafnis van Madikwe-kleuterArgieffoto Lebogang Mogopodi, ŉ graad-een leerder aan die Poifo Primary School, het Sondag saam met ŉ maatjie by ŉ plaaslike park gespeel toe ŉ 22-jarige man die meisies genader het en vir die maatjie geld gegee het om lekkers by ŉ nabygeleë snoepie te koop. Toe sy terugkom, kon sy Lebogang nêrens kry nie. Die maatjie het dadelik haar ouers gaan vertel. Inwoners van die omgewing was besig om na Lebogang te soek toe hulle ŉ man uit die bosse sien stap. Van die inwoners het in die rigting geloop vanwaar hy gekom het en Lebogang se liggaam gevind waar dit aan ŉ boom gehang het. Fetsa Mokati-Thebe, burgemeester van die munisipaliteit, het gesê die meisie se wrede dood het skokgolwe deur Madikwe gestuur. “Die dood van ŉ onskuldige meisie, veral gedurende Vrouemaand, het baie pyn en skok vir die mense van die Madikwe-nedersetting en die Moses Kotane-munisipaliteit veroorsaak,” het hy gesê. Die man het Maandag in die Madikwe-landdroshof verskyn en sy saak is tot 14 September uitgestel.